میر ءِ کھیر ۔
 نبشتہ کار : شپچراگ
”میر ءِ کھیر” دو جاڑیں کھیر اَنت کہ ایشانی بُن ءَ کوھنیں کلات ءُ ماڑیانی بُن رِد ءُ نشان است اَنت۔ کوھنیں کِسہانی ردا ”میر ءِ کھیرانی” راجدپتر ھمینکہ کوھن اِنت کہ ھمے کھیرانی بُن ءَ کلات ءُ ماڑیانی بُن رِد ءُ نشانی۔۔۔۔۔
میر ءُ کھیرانی دمب ءُ ماڑیانی بُن رِد ءُ نشانی مند ءِ دمگ گوبرد ءِ رودرتکی نیمگ ءَ اَنت کہ اے ماڑی ءُ کلاتانی نشان ءُ بُن رداں چہ ھمے گپ پدر اِنت کہ اے باز کوھن اَنت ءُ ایشانی دامن ءَ ٹوھیں راجدپترے کَلّ اِنت۔ دمب دروشمیں کلاتانی پُرشتگیں بُن رداں چہ ھمے پدر اِنت کہ اے نشان ءُ آثار پیش چہ مسیح ءِ بیت کن اَنت ءُ ایشانی راجدپتر چہ اے ھند ءِ کوھنیں دمب ءُ نشان مھر کڑھ یا موھن جودڈو ءَ چہ پیش ءُ کوھن تر ھم بیت کنت۔ بلکیں ما اے ھم بہ گُشیں رد نہ بئیں کہ ”میر ءِ کھیر” ءِ راجدپتر ھمینکہ کوھن اِنت کہ ”بابلی” ءُ ”اسیریائی” راجدپتر۔۔۔۔۔۔۔
”میر ءِ کھیر” ءِ بابت ءَ سائنسی رھبندانی سرا ھِچ وڑیں چار ءُ تپاس دیم ءَ نیاتکگ۔ البت کماشانی دپ ءَ ھمے کِسہ ما اِش کُتگ کہ ”میر ءِ کھیر” ءِ تاریخ سئے ھزار سال کوھن اِنت۔ اے کِسہ ھم مشھور اِنت میر ءِ کھیر ءِ حاکمی کنوکیں میرانی سرا رودرتک ءَ چہ آیوکیں لشکرے ءَ اُرش کُتگ۔ کماشانی دپ ءَ ھمے گپ ھم ما اِش کُتگ ھما لشکر ءَ کہ کوھنیں دوراں اے ھنکین ءِ سرا اُرش کُتگ آھاں اسپ ءُ ھُشتر گون بیتگ ءُ ایشاں اے ھنکین ءِ سرا اُرش کُتگ ءُ جاھمنند درست جتگ ءُ کُتگ اَنت ءُ مال ءُ دلوتانی لُٹ ءُ پُل کُتگ۔ آھاں ادیے جاھمننداں کس پشت نہ گیتکگ، بس یک بَلّک ءُ نماسگے پشت کپتگ اَنت۔